**Kŕmenie mačiek**

**Krmivá rastlinného pôvodu a potreba trávy pre mačky -** Podávanie zeleniny a ovocia je vôbec veľmi zvláštnou kapitolou vo výžive mačiek. Skutočnosť, že mačka je mäsožravec, hovorí sama za seba. Tento fakt však nevylučuje situácie, keď niektoré mačky výnimočne prídu na chuť aj týmto potravinám. Známe sú prípady mačiek, ktoré majú rady napríklad olivy, červený melón a podobne. Ako zdravý a výživný doplnok k strave, vhodnejšie je skúsiť mačiatku podávať čerstvú nastrúhanú mrkvičku (alternatívou je aj mrkvová šťava), sladkú kukuričku alebo hrášok. S ovocím by sme mali byť zvlášť opatrní, lebo mačiatku hrozí črevný katar. V každom prípade sa takýmto experimentom v prvých týždňoch života mačiatka zásadne vyhýbame. To, čo mačiatko a neskôr aj dospelá mačka z tzv. rastlinnej ríše skutočne ocení, je čerstvá tráva alebo aj šťavnatý ovos, pšenica či raž. Ideálne je, ak ju má kedykoľvek k dispozícii, najlepšie vysadenú v kvetináči. Najmä mačka bez možnosti vonkajšieho výbehu ju nevyhnutne potrebuje k životu trávu, ktorá u nej vyvoláva prirodzené vyvrátenie bezoárov - tuhé hrudky chlpov požitých pri čistení srsti, ktoré sa pri každodennom čistení kožúška postupne nazbierajú v jej tráviacom trakte. Ak vaša mačka nemá prístup k tráve vonku, musíte pestovať trávu doma. V chovateľských potrebách dostanete kúpiť buď semená alebo vyrastenú trávu. Existujú však aj náhradné riešenia v prípade, že patríte k ľuďom, ktorým vadia doma črepníky so zeleňou. Dajú sa kúpiť špeciálne pasty na rozloženie bezoárov v žalúdku.

**Krmivá živočíšneho pôvodu -** Na trhu dnes existuje široká škála kvalitných krmív za prijateľnú cenu. Vždy sa treba v prvom rade pozerať na to, či je daná konzerva či granuly vhodné pre vek a aktivitu vášho miláčika. Vyvarujte sa však krmív predávaných v supermarketoch (naozaj dokáže Tesco vyrobiť kilo granúl zo sušeného bravčového mäsa za 2€?). Voda hlavne v prípade, keď kŕmite mačku granulami, je potrebné, aby malo stály prístup k vode. Voda by mala byť čerstvá, meniť aspoň raz denne. Mäso mačka je tvor mäsožravý a jej zažívací trakt je dokonale prispôsobený pre trávenie takejto potravy. Aspoň 3-krát týždenne je vhodné mačke podávať mäso. Kŕmiť môžete mäsom hovädzím, jahňacím a kuracím – posledné dve musia byť tepelne upravené. Pre pestrosť potravy a prísun potrebných vitamínov a minerálov je vhodné podávať mačke aj iné potraviny ako sú vajcia, jogurt, syry, ryby a pod. Mlieko obsahuje druh cukru – laktózu, ktorý mačka po 6. mesiaci života nie je schopná stráviť. V jej žalúdku sa totiž nachádza väčšie množstvo kyselín, ktoré mlieko zrazia, čo môže vyvolať problémy so zažívaním a hnačky. Ak vaša mačka mlieko zbožňuje, urobte jej radosť špeciálnym mliekom pre mačky, alebo zrieďte mlieko v pomere 2:1 s vodou. I keď je to paradox, pretože mačky voľne žijúce v prírode sa živia materinským mliekom do kedy je to možné.

**Zásady kŕmenia mačiek**

1. Misky, v ktorých podávame jedlo, musia byť plytké, pretože mačka nemá rada, ak musí svoj ňufáčik strkať do hlbokých nádob.
2. Misky by mali byť z porcelánu alebo nerezu – jesť z plastových alebo hliníkových nádob nie je zdravé ani pre ľudí, ani pre zvieratá. Navyše sa pri kŕmení ľahko prevrátia, alebo sa kĺžu po podlahe.
3. Misky musia byť vždy čisté. Nikdy nedávame ďalšiu potravu do neumytej misky, aj keby ju mačka predtým dočista vylízala. Nádobky umyté saponátom poriadne opláchneme vodou.
4. Potrava by mala byť vždy čerstvo pripravená. Jedlo, ktoré uchovávame v chladničke, musíme ohriať minimálne na izbovú teplotu.
5. Potrava musí byť pestrá. Mačiatko od malička zvykáme na čo najširší potravinový repertoár. Musí však obsahovať minimálne 60 % podielu živočíšnych bielkovín. Jednostranná strava vedie skôr či neskôr k zdravotným problémom. Existuje jediná výnimka, kedy sa mačky môžu kŕmiť jednostranne, ale pritom veľmi zdravo – kŕmenie surovým mäsom, posypaným doplnkovým krmivom obsahujúcim vitamíny, minerály a stopové prvky. Ako príloha – pár stebiel čerstvej trávy.
6. Druh krmiva, veľkosť porcií a periodicita kŕmenia počas dňa sa riadia nielen vekom, pohlavím a zdravotným stavom mačky, ale aj ročným obdobím. V lete jedia mačky menej, a tak strava musí byť výdatnejšia.
7. Vo výžive mačky, hlavne mačiatka, uprednostňujeme prirodzenú stravu. Konzervy a suché granule chápeme iba ako doplnkové krmivo.
8. V jedálničku nesmú chýbať vitamíny a minerály.
9. Pamätajme, že aj mačacie maškrtky musia podporovať, a nie podlamovať zdravie mačky.
10. Rešpektujme prianie našej mačky jesť ďalej od ostatných mačiek, alebo na nejakom zvolenom mieste v byte.

**Kŕmenie mačiat**

Mačiatka je ideálne odovzdávať novému majiteľovi vo veku 10-12 týždňov. Mačiatko môže v novom prostredí spočiatku prijímať potravu zle. V početnejších vrhoch sa však môžu prikrmovať mačiatka už vo veku 2 týždňoch zriedeným sušeným mliekom fľaštičkou pre bábiky. Bežne sa však prikrmujú mačiatka až keď majú 3-4 týždne. Začíname mletým mäsom a vo veku okolo 5 týždňov dávame už mäso pokrájané na kocky, aby sa dobre vyvíjal chrup. Do dávky môžem občas pridať pár kvapiek rybieho tuku – najmä tým mačiatkam, ktoré sú z jesenného vrhu (predchádzame tým **rachitíde** ) ideálne pre mačiatka sú pre mačiatka okrem surového čerstvého maska aj varené vnútornosti, vykostené ryby, mlieko, tvaroh, krupicová kaša, ryža, varené cestoviny. Do veku pol roka kŕmime 5 – 6 krát denne, slabším mačiatkam pridávame do stravy hroznový cukor. Vôbec nesolíme potravu pre mačky. Stravu nepodávame priamo z chladničky ani moc teplú, mala by mať izbovú teplotu kontrolujeme či mačiatko správne priberá, či mu niečo nechýba. Priemerná hmotnosť 6 týždňového mačiatka by mala byť asi 0,5 kg (záleží na plemene mačky), 5 mesačné mačiatko by zas malo mať okolo 2 kg.

**Kŕmenie dospelých mačiek**

Niektorí majitelia mačiek robia chybu, že vyhovejú maškrtnosti svojich mačiek a mačky tak potom odmietajú stravu, ktorá je pre ne prospešná, ale možno tak dobre nechutí. Keď mačku rozmaznáme samými dobrotami, zvykne si na to, a potom odmieta zdravú stravu. Preto by sme sa nemali báť a dať mačke deň dva pôst, kde by pila len mlieko a vodu a potom by s radosťou zjedla všetko. Mali by sme myslieť na to, že mačky sú v prvom rade mäsožravce . V prírode vždy jedli čerstvo ulovenú korisť, preto je nevyhnutné zabezpečiť im čerstvé mäso. Mačkám moc neprospieva bravčové mäso, lebo ma vyšší obsah tuku a zle ho trávia. Nič sa nestane, ak mačke dáme blanité a šľachovité mäso, ktoré nechceme konzumovať my, pretože mačka musí pri jeho konzumácií výdatne pracovať chrupom, čo jej výborne posilňuje lícne svaly a zlepšuje chrup. Napr. z hydinového alebo hovädzieho masa. Potrava pre mačku má obsahovať hlavne živočíšne bielkoviny. Vítané sú hrtany – majú veľa väziva, ale dostatok svaloviny. Kuracie krky dávame maximálne raz do týždňa, aj to mladé alebo dobre rozklepané, lebo obsahujú kostnej hmoty a niektoré mačky z toho môžu mať zápchu. Mäso striedame s vnútornosťami a rybami. Z vnútorností sú vhodné obličky, hovädzie srdce, pľúca. Slezinu podávame ako prírodné preháňadlo, pretože vyvoláva hnačky. Vhodná je aj pečeň, ale v menších dávkach.Aby mačka dobre trávila potrebuje dostatok tzv. balastných látok. V prírode ich získava tak, že zožerie vtáka s perím, hlodavca so srsťou a podobne. My budeme balastné látky pridávať mačkám do krmiva prostredníctvom zeleniny, lebo obsahuje vysoké percento buničiny. Mali by sme sa však vyhnúť zelenine, ktorá nadúva (kel, kapusta, strukoviny). Preto je veľmi dôležité neučiť mačku len na mäsité jedlá, lebo zeleninu bude odmietať prípadne zožerie z kŕmnej dávky len mäso. Kvalitné suché krmivo tieto balastné látky už obsahuje, preto je vhodné mať doma aj to. Nie je však vhodné na každý deň. MLIEKO – obsahuje síce dôležité látky, ale nič strašné sa nestane, ak úplne vypadne z jedálnička, lebo niektoré mačky preháňa a niektorým ani nechutí. Doplnkom výživy môže byť v období pĺznutia srsti prírodný zdroj vitamínu B , ktorý sa nachádza napr. v pivovarských kvasniciach . Mačky zvyknú jesť trávu. Vyvoláva v nich dáviaci reflex a tým sa zbavujú srsti, ktorú pri umývaní sa skonzumovali. Ak sa nemôže mačka dostať k tráve, ohrýza izbové rastliny, čo môže byť veľmi nebezpečné. Trávu jej nenosíme ani zvonku, lebo môže obsahovať choroboplodné zárodky. Ideálne je, ak pestujeme trávu alebo obilie pestujeme doma v malej miske.**Potrava dospelej mačky by sa mala skladať z 2/3 bielkovinovej a z 1/3 doplnkovej zložky. Celková denná spotreba okolo 300g.**

Prieberčivé mačky budú vyberať z potravy iba mäso, preto im ryžu, alebo vločky treba do potravy dobre rozmixovať. Surový cesnak a cibuľa slúžia ako preventívny prostriedok proti parazitom. Mačke jedlo nekoreníme ani nesolíme, pretože má citlivé obličky.

**Kŕmenie starých a chorých mačiek**

Vylúčime úplne stravu, s ktorou má mačka problémy pri trávení, napr. kuracie krky, ideálne sú polievky s masovo-zeleninovou zložkou - sú výživné a nezaťažujú organizmus. Kŕmiť nasilu chorú mačku nie je správne. Pri pitvách sa zistilo, že veľa mačiek malo pretučnený organizmus, preto by sme mali dbať na správnu výživu počas celého života.

**Nebezpečné rastliny pre mačku**

Jedovaté rastliny môžu mačke spôsobiť značnú ujmu na zdraví. Ich účinok je rôzny. Listy niektorých rastlín obsahujú kyseliny, ktoré sa pri okusovaní zmiešajú so slinami mačky a spôsobia jej bolestivé zapálenie ústnej dutiny, jazyka a pažeráku, často sprevádzané opuchom, ktorý môže viesť až k uduseniu mačky. Niektoré vyvolávajú súčasne zápal spojiviek alebo iné očné problémy. Jedovaté rastliny môžu tiež spôsobiť prudké žalúdočné kŕče, krvavé hnačky, srdcové, pľúcne alebo ľadvinové problémy. Účinok jedovatých rastlín môže byť okamžitý, iné sa prejavia až po určitom čase alebo po opakovanom požití, keď ich toxicita presiahne kritickú hranicu. Metabolizmus mačky dokáže totiž jedovaté substancie odbúravať a vylučovať len veľmi pomaly. **Prvá pomoc pri otrave** - Pri podozrení na otravu jedovatými rastlinami okamžite vyhľadáme veterinára! Pokiaľ túto možnosť nemáme, poskytneme mačke prvú pomoc. Ak máme istotu, že mačka nezjedla rastlinu, ktorá spôsobuje zapálenie ústnej dutiny, môžeme sa pokúsiť vyvolať u nej zvracanie. Injekčnú striekačku naplníme zmesou vlažnej vody z pohára, v ktorej sme rozmiešali lyžičku horčice. Tento roztok strekneme mačke do hrdla. Ako alternatívu môžeme použiť roztok vody so sódou bicarbónou alebo s veľmi slabým roztokom peroxidu. Potom sa pokúsime mačku nakŕmiť, aby sa mal jed na čo viazať a spomalilo sa tak jeho vstrebávanie do organizmu. Vhodná je zmes rastlinného oleja, mlieka a vaječného bielka. Opakovane pokračujeme vo vyvolávaní zvracania.

Tento zákrok je pre mačku i pre nás nesmierne traumatizujúci. Žiadna jedovatá rastlina, nech by bola akokoľvek krásna a vzácna, nám za to určite nestojí. Urobme preto včas preventívne opatrenia, aby sme takejto situácii radšej predišli!

**Jedovaté izbové kvety:** Asparágus, Azalka, Anthurium, Begónia hľuznatá, Brečtan, Cyklámen, Diefenbachia, Fialka, Fikus, Filodendron, Kaládium, Krotónovec, Kaktusy – napr. Zygokaktus (Vianočný kaktus), Monstera, Orchidea, Prýštec najkrajší (Vianočná hviezda), Slezinník.

**Jedovaté záhradné rastliny:** Bolehlav, Boľševník, Čemerica, Durman, Gypsomilka, Horec, Hrachor, Hyacint, Kala, Karafiát, Konvalinka, Korunka, Kosatec, Krókus, Kúkoľ, Lucerna, Ľalie, Mätonoh, Mliečnik, Narcis a väčšina hľuznatých kvetov, Náprstník, Nocovka, Pakost, Papraď, Paradajka – zelené časti, Paznechtík, Prvosienka, Púpava, Ricín, Ruta, Sasanka, Scila, Snežienka, Srdcovka nádherná, Stračonôžka, Cheirant, Chryzantéma, Iskerník, Jesienka, Ľuľkovec zlomocný, Ľuľok sladkohorký, Machovka (Židovská čerešňa), Marinka, Pečeňovník, Plesnivec, Poniklec, Prilbica, Tulipán, Vlčí bôb, Zvonček.

**Jedovaté kríky a stromy:** Buxus vždyzelený, Borievka**,** Bršlen európsky**,** Cezmína**,** Cyprus**,** Čerešňa**,** Dub**,** Forzítia**,** Gaštan**,** Hloh**,** Hlohyňa šarlátová**,** Hortenzia**,** Ihličnany**,** Imelo**,** Jarabina**,** Kalina**,** Kručinka**,** Lykovec**,** Magnólia**,** Oleander**,** Pajazmín,

Plamienok, Rhododendron, Rozmarín, Tabak, Tis, Tuja, Vavrín, Vŕba, Vtáčí zob

**Spracovať a poslať do 30.4.2020** na email: mich.chrenova@gmail.com

Koprofágia králikov

Vhodné a nevhodné krmivá pre mačku

Barf vo výžive mačiek